અમદાવાદ: મારા રાજીનામાની વાત સાંભળીને ભાજપના ઉચ્ચ નેતાઓએ મારો સંપર્ક કર્યો હતો, કારણ કે હું ભાજપને હાઈકોર્ટમાં સૌથી વધારે નડું છું. જો કે મારી લાગણી ઘવાઈ હતી પરંતુ તે જાહેરમાં ચર્ચા કરવાનો વિષય નથી. મારી કારકિર્દી કોંગ્રેસમાં છે, જ્યારે કોંગ્રેસ મારી કારકિર્દી પૂરી કરશે ત્યારે હું રાજકારણ છોડીને ઘરે બેસી જઈશ તેમ કોંગ્રેસના અગ્રણી અને લીગલ સેલના ચેરમેન બાબુભાઈ માંગુકિયાએ પત્રકારોને જણાવ્યું હતું. આ મામલે પ્રદેશ કોંગ્રેસ પ્રમુખ ભરતસિંહ સોલંકીએ પણ માંગુકિયાના રાજીનામા અંગે ફોડ પાડતાં કહ્યું હતું કે બાબુભાઈ સદાય કોંગ્રેસ પક્ષે રહ્યા છે. કોંગ્રેસ પક્ષે તેમને લીગલ સેલના ચેરમેન બનાવ્યા છે. તેઓ મોટા ગજાના સારા માનવી છે.